Bongani Mafu: EBotswana Umdlalo Wenguqu Ophezulu Kungani Yimbeji'
"Ibhola yalapha ifana lebhola yembeji. Akulabafana abancane bokugijima lapha kudlalelwa ukuhlohla kuphela. Akula kuqhubelana ibhola njengekhaya."
GABORONE, BOTSWANA — Oke waqheqhetsha iqembu lenguqu leHighlanders lonyaka uBongani Mafu ubhekane lobunzima kuqembu lakhe elitsha leMochudi Centre Chiefs eBotswana lapho asephiwe khona imidlalo emithathu ukuthi ahlenge umsebenzi wakhe. UMafu ofike eBotswana ekuqaleni komkhakhanso omutsha webhola ka 2016/2017, uthi umangaliswe yindlela okudlalwa ngayo ibhola eBotswana. Uthi ibhola leBotswana kudlala angathi kubhejiwe kungelasikhathi sokulikhanzinga kanye lokulicenga kamnandi esisuswini senkundla. "Ibhola yalapha ifana lebhola yembeji. Akulabafana abancane bokugijima lapha kudlalelwa ukuhlohla kuphela. Akula kuqhubelana ibhola njengekhaya." UMafu ukhuluma nje ngemva kokubethwa liqembu leJwaneng Galaxy elimkhafule kunkezo ye Mascom Top 8 kusibanga sama quarter final, osekutshiye umsebenzi wakhe ulenga ngehali. Ekhuluma ngokuqeqetsha iBosso, uMafu uthe uyazisola ukuthi kungani engafakanga abadlali abancane abafana loPrince Dube ngoba nanku umqheqhetshi omutsha uElroy Akbay ebasebenzisa njalo ephumelela... "EHighlanders kwakungumsebenzi wamaphupho afezekayo. Kodwa ngiyazisola ukuthi kungani ngingasebenzisanga abafana abancane abanjengo Prince Dube mina kuyimi engabadingayo." Uthe ulokhe elesifiso sokubuyela ayelolonga iqembu alithandayo leHighlanders... "Kube kuyisifundo esihle ukuba kuHighlanders njalo liqembu engilithandayo, ngilesiqiniseko sokuthi eminyakeni elandelayo ngizaphinda ngibe ngumqeqetshi weHighlanders." Okwakhathesi kodwa uMafu ulomsebenzi ezandleni, kufanele akhiphe iqembu lakhe leMochudi Centre Chiefs engxakini, ngemva kokuthi linqobe kumdlalo owodwa kuligi phakathi kweyisithupha.